
	CYFLWYNO:
	Dyddiad:

	Rhaid cyflwyno pob aseiniad drwy Turnitin oni nodir yn wahanol gan y Darlithydd.  
Sylwer: fersiwn Turnitin yw’r prif gyflwyniad ac mae’n gweithredu fel derbynneb i’r myfyriwr.  
Bydd cyflwyno fersiwn electronig yr aseiniad yn hwyr yn arwain at ddyfarnu marc cosb.  Cosbau am gyflwyno’n hwyr: Hyd at bedair wythnos yn hwyr, uchafswm marc o 40%.  
Y Panel Amgylchiadau Esgusodol yn unig sy’n gallu rhoi estyniad. 
	

	Datganiad o Wreiddioldeb
 "Trwy gyflwyno fy ngwaith rwyf i __Nanna Ryder________________ yn cadarnhau mai fy ngwaith gwreiddiol i yw hwn a fy mod wedi cydymffurfio â pholisi’r Brifysgol ar Lên-ladrad.” “Rwyf hefyd wedi cyflwyno fy ngwaith i Turnitin UK i’w wirio neu wedi cynnwys disg os cyflwynir yr aseiniad hwn ar ffurf copi papur.”



	Darlithydd i roi tic i ddangos a oes yn rhaid cyflwyno fersiwn copi caled o’r aseiniad.
	OES
	

	
	NAC OES
	



	Gwerthusiad Personol – i gefnogi eich cynnydd academaidd, byddai o ddiddordeb i ni ddarllen eich asesiad chi o'r gwaith hwn fel mesur o'ch ymdrech bersonol er mwyn i ni allu gwneud sylwadau ar eich cryfderau a'ch gwendidau.
Gwnewch yn siŵr eich bod yn cwblhau’r asesiad hwn cyn cyflwyno eich gwaith.

	Beth, yn eich barn chi, yw’r agweddau gorau ar y gwaith hwn?    
	Ystod y darllen cefndirol (er byddwn wedi dymuno darllen mwy a thrafod mwy o’r maes dewisol), trefn a llif yr aseiniadau. 

	Yn eich barn chi, pa adrannau y gellid bod wedi gwella arnynt yn y darn hwn o waith?
	Yn ddelfrydol byddwn yn dymuno trin a thrafod y ddau fethodoleg gyda’i gilydd yn hytrach nag ar wahân.   Byddai hyn yn osgoi ail-adrodd.   
Carwn fod wedi cael mwy o arweiniad hefyd o ran y ffurflen foeseg gan fod hon yn heriol. 
Mwy o amser – roedd y dyddiad cyflwyno ar ganol amser prysuraf y flwyddyn o ran asesu. Tybed a ellid cael dyddiadau cyflwyno modylau eraill ym mis Mehefin?


	Beth sydd wedi rhoi’r boddhad mwyaf i chi wrth wneud y gwaith hwn i’w gyflwyno?
	Cael y rhyddid i ddewis pwnc oedd o ddiddordeb personol.
Elwa o fewnbwn y tiwtoriaid profiadol a chael y cyfle i drafod y gwaith yn Gymraeg. 





I’w Gwblhau gan y Darlithydd

	Marc yr Aseiniad  
Mae marciau asesiadau’n amodol ar gadarnhad y Bwrdd Arholi.  Diben y sylwadau a’r marciau hyn yw rhoi adborth ar waith modwl a rhoi arweiniad yn unig, nes y cânt eu cadarnhau.
	Cosbau Cyflwyno’n Hwyr (ticiwch os yw’n berthnasol)

	
	Hyd at wythnos yn hwyr
	50% ar y mwyaf 
	%

	
	Mwy nag wythnos yn hwyr
	0%
	

	Deilliannau Dysgu[footnoteRef:1]   (o faes llafur y modwl) [1:  Mae’r deilliannau dysgu hyn yn grynodeb o’r hyn a geir yn yr amlinelliad o’r modwl yn y llawlyfr rhaglen astudio. ] 


	Mae’r aseiniad yn . . .
	Methu’n llwyr
0-29%

	Anfoddhaol
30-39%
	Gwan
40-49%
	Da
50-59%

	Da iawn
60-69%
	Rhagorol
70-79%
	Eithriadol
80-100%

	Werthuso’n feirniadol dechnegau casglu data a modelau ymchwil addysg gwahanol er mwyn ymgymryd â’u hastudiaethau unigol mewn cyd-destunau ffurfiol, anffurfiol a heb fod yn ffurfiol;
	
	
	
	
	
	
	

	Dangos a mynegi dealltwriaeth feirniadol o gysyniadau methodolegol allweddol mewn ymchwil addysg a chymhwyso hyn i gyd--destunau ffurfiol, anffurfiol a heb fod yn ffurfiol;
	
	
	
	
	
	
	

	Adfyfyrio’n feirniadol ar natur foesegol ymgymryd ag ymchwil yn ymarferol mewn cyd-destunau ffurfiol, anffurfiol a heb fod yn ffurfiol;
	
	
	
	
	
	
	

	Gwerthuso’n feirniadol addasrwydd cymhwyso offer casglu data meintiol ac ansoddol mewn cyd-destunau addysgolffurfiol, anffurfiol a heb fod yn ffurfiol.
	
	
	
	
	
	
	

	Adborth

	Mae’r aseiniad yn . . .
	Methu’n llwyr
0-29%

	Anfoddhaol
30-39%
	Gwan
40-49%
	Da
50-59%

	Da iawn
60-69%
	Rhagorol
70-79%
	Eithriadol
80-100%

	Ymchwil a Dadansoddi
Archwilio a dethol ffynonellau’n systematig; dehongli a gwerthuso canfyddiadau’n effeithiol. 
	
	
	
	
	
	
	

	Gwybodaeth Bynciol
Deall a chymhwyso cysyniadau ac egwyddorion sylfaenol sy’n gysylltiedig â’r ddisgyblaeth ac â chyd-destun penodol yr astudiaeth.
	
	
	
	
	
	
	

	Deall a Chymhwyso Damcaniaethau:
Defnydd priodol o fframwaith damcaniaethol a moesegol perthnasol.
	
	
	
	
	
	
	

	Tystiolaeth o Ddarllen Ychwanegol:
Defnydd priodol o gyfeiriadau a dyfyniadau; Defnydd o dystiolaeth ategol.
	
	
	
	
	
	
	

	Arddull a Chyflwyniad:
Rhwyddineb yr ysgrifennu; Sillafu/gramadeg/atalnodi; Cyflwyniad; i ba raddau y cydymffurfiwyd â nifer gofynnol y geiriau; 
	
	
	
	
	
	
	

	Cyflwyniad a Chyfathrebu 
Eglurder ac effeithiolrwydd wrth ddefnyddio cyfryngau priodol i gyfleu neges sy’n berthnasol i gynulleidfaoedd arbenigol ac anarbenigol. 
	
	
	
	
	
	
	

	Dysgu a Datblygiad Personol   Dangosir cyfrifoldeb personol wrth reoli’i ddysgu’i hun drwy fynd i’r afael â’r rhaglen, astudio hunangyfeiriol ac arfer adfyfyriol. 
	
	
	
	
	
	
	

	Arfer Proffesiynol   Dangosir y priodoleddau hynny a ddisgwylir mewn arfer proffesiynol yn cynnwys menter unigol, rheoli prosiectau, gweithio cydweithredol a sgiliau rhyngbersonol. 
	
	
	
	
	
	
	




	Bydd y blwch hwn yn mynd yn fwy wrth i chi deipio
Rhowch sylwadau ar gyflawni’r dasg: 















Meysydd lle rydych wedi perfformio’n dda: 















Meysydd a fyddai’n elwa o gael eu datblygu/gwella: 











	Llofnod y Tiwtor

	Dyddiad




ECDE7002C MEINI PRAWF MARCIO 

	Meini Prawf Asesu
	0-29%
	30-39%*
	40-49%
	50-59%
	60-69%
	70-79%
	80-100%

	Ymchwil a Dadansoddi
Archwilio a dethol ffynonellau’n systematig; dehongli a gwerthuso canfyddiadau’n effeithiol. 
	Fawr ddim neu ddim ymgais i gynllunio a/neu weithredu prosiectau sy'n casglu gwybodaeth o ffynonellau priodol. 
Mae’r dehongli’n absennol i raddau helaeth. 
	Ymgais cyfyngedig i gynllunio a/neu weithredu prosiectau sy'n casglu gwybodaeth o ffynonellau priodol. 
Mae'r dehongli o bosibl yn ddiffygiol, yn anghyflawn, neu’n absennol i raddau helaeth. 
	Ymgais rhannol i gynllunio a/neu weithredu prosiectau sy'n casglu gwybodaeth o ffynonellau priodol.  Mae’r dehongli o bosibl yn ddiffygiol neu'n anghyflawn. 
	Mae’r deunydd a gyflwynwyd yn dangos ystod dda o ffynonellau. Mae wedi’i drefnu’n dda ac wedi’i ddehongli mewn modd sy’n berthnasol i’r dasg.
	Gwnaethpwyd cysylltiadau rhwng ffynonellau a gwnaethpwyd dyfarniadau ansoddol wrth ddehongli'r canfyddiadau hyn. 
	Mae’r ymchwil yn helaeth, wedi’i gofnodi’n dda a’i werthuso’n feirniadol a gwnaethpwyd dyfarniadau personol newydd a’u cymhwyso. 
	Mae’r ymchwil a'r archwilio'n drawiadol o ran eu maint a’u manylder ac mae lefel y dehongli a’r mewnwelediad beirniadol yn ddatblygedig iawn. 

	Gwybodaeth Bynciol
Deall a chymhwyso cysyniadau ac egwyddorion sylfaenol sy’n gysylltiedig â’r ddisgyblaeth ac â chyd-destun penodol yr astudiaeth.
	Ceir fawr ddim neu ddim ymgais i ddynodi cysyniadau ac egwyddorion sylfaenol. 
	Ceir ymgais cyfyngedig neu anghywir i ddynodi cysyniadau ac egwyddorion sylfaenol. 
	Ceir ymgais rhannol neu gyfyngedig i ddynodi cysyniadau ac egwyddorion sylfaenol. 
	Mae’r wybodaeth yn gywir ac wedi’i chymhwyso’n effeithiol yng nghyswllt y cyd-destun penodol. 
	Mae’r wybodaeth yn helaeth ac mae’r ddealltwriaeth o’r cyd-destun yn arddangos ymwybyddiaeth o ehangder a manylder barnau sefydledig. 
	Mae’r wybodaeth wedi’i chymhathu a safbwyntiau unigol a phersonol wedi’u llunio a’u trafod gydag effeithiolrwydd. 
	Mae’r wybodaeth sy’n benodol i’r ddisgyblaeth a’r cyd-destun yn sylweddol ac mae synthesis datblygedig iawn o’r elfennau hyn yn creu safbwyntiau newydd neu wedi’u helaethu. 

	Deall a Chymhwyso Damcaniaethau:
Defnydd priodol o fframwaith damcaniaethol a moesegol perthnasol.

	Bylchau mawr yn y wybodaeth a’r ddealltwriaeth o’r deunydd ar y lefel hon. Anghywirdebau sylweddol.
	Bylchau yn y wybodaeth, gyda dealltwriaeth arwynebol yn unig. Rhai anghywirdebau arwyddocaol
	Tystiolaeth o wybodaeth a dealltwriaeth sylfaenol o’r cysyniadau  perthnasol a’r egwyddorion sylfaenol
	Gwybodaeth yn gywir gyda dealltwriaeth dda o’r maes astudio.
	Gwybodaeth yn helaeth.  Yn arddangos dealltwriaeth o ehangder a manylder safbwyntiau sefydledig.
	Gwybodaeth a dealltwriaeth ragorol o’r prif gysyniadau a’r damcaniaethau allweddol. Ymwybyddiaeth glir o heriau i safbwyntiau sefydledig a chyfyngiadau’r sail wybodaeth.
	Gwybodaeth a dealltwriaeth fanwl iawn o’r prif ddamcaniaethau/ cysyniadau, ac ymwybyddiaeth feirniadol o amwyseddau a chyfyngiadau gwybodaeth.

	Tystiolaeth o Ddarllen Ychwanegol
Llenyddiaeth sydd wedi’i seilio ar ymchwil.
Defnydd priodol o gyfeiriadau a dyfyniadau; Defnydd o dystiolaeth ategol. 

	Ychydig neu ddim tystiolaeth o ddarllen ychwanegol 
Ychydig neu ddim gwerthfawrogiad o’r deunydd pwnc a/neu gyd-destun y darn. 
	Cymhwysiad elfennol o ddarllen ychwanegol ond heb ystyriaeth na chymhwysedd.  Dealltwriaeth ddiffygiol o’r deunydd pwnc a/neu’r cyd-destun
	Ymwybyddiaeth ddigonol o ddarllen ychwanegol gan ei gymhwyso’n briodol gan amlaf. 
Gwerthfawrogiad sylfaenol o’r deunydd pwnc a / neu’r cyd-destun. 

	Cymhwysiad da a phriodol o ddarllen ychwanegol. 
Gwerthfawrogiad da o’r deunydd pwnc a’r cyd-destun, gyda pheth defnydd o enghreifftiau, lle bo’n berthnasol. 

	Cymhwysiad da iawn o ystod o ddarllen ychwanegol. 
Ystyriaeth dda iawn o’r deunydd pwnc a’r cyd-destun, gyda defnydd craff o enghreifftiau, lle bo’n berthnasol.
Tystiolaeth o beth meddwl annibynnol. 
	Cymhwysiad datblygedig o ystod o ddarllen ychwanegol. 
Rhoddwyd ystyriaeth dda i ddeunydd pwnc a chyd-destun y darn, gyda defnydd helaeth o enghreifftiau perthnasol. 
Mae’r meddwl annibynnol yn ymestyn y tu hwnt i syniadau sefydledig. 
	Lefelau rhagorol o gymhwyso ystod o ddarllen ychwanegol sy’n arwain at gymathu a datblygu meddwl annibynnol y tu hwnt i syniadau sefydledig. 

	Arddull a Chyflwyniad: 
Rhwyddineb yr ysgrifennu; Sillafu / gramadeg /atalnodi; Cyflwyniad; I ba raddau y cydymffurfiwyd â nifer gofynnol y geiriau
	Mae’r ysgrifennu’n amhriodol neu wedi’i gamddefnyddio. 
Ychydig neu ddim tystiolaeth o ymreolaeth wrth gwblhau tasgau.
Gwaith wedi’i strwythuro’n wael a/neu yn annealladwy gan amlaf. 
	Mae’r ysgrifennu wedi’i gynllunio’n wael a/neu ddim yn addas at y gynulleidfa. 
Menter annibynnol wael. 
Diffyg strwythur, trefn, a/neu gydlyniad i’r gwaith.
	Yn gallu cyfathrebu mewn fformat addas ond gyda lle i wella. 
Diffyg cydlyniad i’r gwaith mewn mannau a gallai’r strwythur fod yn well.
	Yn gallu cyfathrebu’n effeithiol mewn fformat addas, ond efallai bod rhai anghysonderau.
Gwaith yn gydlynol gan amlaf, ac mae strwythur addas iddo.
	Yn gallu cyfathrebu’n dda, yn hyderus ac yn gyson mewn fformat addas.
Y gwaith yn gydlynol ac yn rhugl ac mae strwythur a threfn dda iddo.
	Yn gallu cyfathrebu ag eglurder a hyder mewn fformat addas. 
Y gwaith yn gydlynol ac yn rhugl iawn ac mae wedi’i gyflwyno’n dda iawn. 
	Yn gallu cyfathrebu i safon eithriadol o uchel. 
Y gwaith yn eithriadol o gydlynol ac yn arddangos eglurder rhagorol. 

	Cyflwyniad a Chyfathrebu 
Eglurder ac effeithiolrwydd wrth ddefnyddio cyfryngau priodol i gyfleu neges sy’n berthnasol i gynulleidfaoedd arbenigol ac anarbenigol. 
	Nid yw cyfryngau priodol ar gyfer cyfleu neges wedi’u dynodi na’u cymhwyso’n effeithiol. 
	Dangosir ymwybyddiaeth gyfyngedig o’r gynulleidfa a diffyg eglurder a threfn. 
	Dangosir ymwybyddiaeth sylfaenol o’r gynulleidfa ac o eglurder y neges wrth ddefnyddio ffurfiau cyfathrebu safonol. 
	Mae’r dulliau o ddethol a chymhwyso cyfryngau a chonfensiynau’n dangos dealltwriaeth dda o’r gynulleidfa ac o’r cyd-destun. 
	Mae cyfryngau cyfathrebu wedi’u dethol a’u defnyddio mewn modd i gynyddu’r effaith i’r eithaf ar gyfer y gynulleidfa a’r cyd-destun a ddetholwyd. 
	Mae dulliau arddulliadol unigol wedi’u gweithredu er mwyn cyfathrebu ag ystod amrywiol o gynulleidfaoedd mewn modd grymus ac effeithiol iawn. 
	Mae’r dulliau cyflwyno a chyfathrebu a ddefnyddir yn unigol, yn rymus ac yn effeithiol iawn ond hefyd maent yn cyfuno cyfryngau mewn modd arloesol. 

	Dysgu a Datblygiad Personol   Dangosir cyfrifoldeb personol wrth reoli’i ddysgu’i hun drwy fynd i’r afael â’r rhaglen, astudio hunangyfeiriol ac arfer adfyfyriol. 
	Ni chymerodd fawr ddim neu ddim cyfrifoldeb am ei ddysgu’i hun a dangosir hyn drwy ddiffyg ymgysylltu ac adfyfyrio. 
	Anghysondeb o ran ymgysylltu â’r rhaglen ac ymwybyddiaeth wael o anghenion dysgu a datblygiad personol. 
	Mae tystiolaeth o rywfaint o arfer adfyfyriol yn cyfrannu i ymdrech ac ymgysylltu priodol er mwyn hybu datblygiad personol. 
	Mae tystiolaeth o arfer adfyfyriol rheolaidd ac ymwybyddiaeth o gryfderau a gwendidau unigol yn amlwg yn y dysgu craidd a’r astudio hunangyfeiriol. 
	Mae arfer adfyfyriol a datblygiad unigol wedi’u hymestyn y tu hwnt i’r dysgu craidd ac wedi’u rheoli a'u cofnodi’n dda.
	Mae tystiolaeth fanwl o gyfrifoldeb llawn am ei ddysgu a’i ddatblygiad ei hun gan ddangos gwerthusiad beirniadol o bwrpas, cynnydd a chyfeiriad i’r dyfodol. 
	
Mae’r ymgysylltu â phob elfen o’r rhaglen ar lefel ragorol a chyfoethogir hyn gan yr ysfa a’r brwdfrydedd personol i ymestyn y dysgu y tu hwnt i baramedrau sefydledig ac i mewn i barthau newydd. 

	Arfer Proffesiynol   Dangosir y priodoleddau hynny a ddisgwylir mewn arfer proffesiynol yn cynnwys menter unigol, rheoli prosiectau, gweithio cydweithredol a sgiliau rhyngbersonol. 
	Ceir fawr ddim neu ddim tystiolaeth o weithio fel gweithiwr proffesiynol annibynnol neu un sy’n gweithredu technegau rheoli prosiectau. 
	Ceir tystiolaeth gyfyngedig o unrhyw ymgais i weithio fel gweithiwr proffesiynol annibynnol a thystiolaeth gyfyngedig o dechnegau rheoli prosiectau.
	Ceir tystiolaeth o ymgais cyfyngedig i weithio fel gweithiwr proffesiynol annibynnol mewn amryw o senarios. 
Rhywfaint o dystiolaeth o dechnegau rheoli prosiectau. 
	Mae’n gweithio i’r safonau perthnasol ac yn bodloni’r rhan fwyaf o’r gofynion a bennwyd ar gyfer senarios gwaith unigol a gwaith tîm. 
	Mae’n bodloni’r rhan fwyaf neu bob un o’r safonau perthnasol ac mewn rhai meysydd mae’n mynd y tu hwnt i'r gofynion a bennwyd, gan gymryd rheolaeth dros rai agweddau ar reoli prosiect. 
	Yn aml mae’n gweithio uwchlaw’r safonau perthnasol ac yn mynd y tu hwnt i’r gofynion fel aelod o dîm, arweinydd neu unigolyn mewn amryw o senarios gwaith. 
	Mae’n gweithio ymhell uwchlaw’r safonau perthnasol bob amser ac yn dangos priodoleddau proffesiynol unigol a chydweithredol rhagorol ymhob senario gwaith y daw ar ei draws. 










ECDE7002C – Rhan 1

Teitl
Nodwch gwestiwn ymchwil a allai gynnwys casglu a dadansoddi data MEINTIOL fel rhan o’r broses ymchwil.  Gwerthuswch yn feirniadol y ffrâm ddamcaniaethol ar gyfer eich ymchwil, gan gyfiawnhau pam y mae’n briodol. Cynlluniwch broses casglu data briodol a dadansoddiad cysylltiedig o’r data, gan adfyfyrio ar y cryfderau a’r cyfyngiadau. Adfyfyriwch yn feirniadol ar y materion moesegol sy’n gysylltiedig â’r broses ymchwil. 
 
Cyflwyniad
Research is the investigation of an idea, subject or topic for a purpose.  It enables the researcher to extend knowledge or explore theory.  It offers the opportunity to investigate an area of interest from a particular perspective (Clough & Nutbrown, 2012:5).    

Crynhoa’r diffiniad yma nod a phwrpas yr aseiniad hwn.  Wrth ystyried testun ymchwil pwrpasol cred Neumann (dyfynnir yn Punch, 2014) bod angen i’r ymchwilydd gyfiawnhau’r dewis.  Ar sail gwybodaeth am y maes a sylw cyfredol yn y cyfryngau felly y penderfynwyd ymchwilio i rôl staff cymorth mewn ysgolion cynradd yng Nghymru.  Mae’n destun trafod yn y byd addysg a’r cyfryngau ar hyn o bryd oherwydd toriadau mewn cyllidebau ysgolion a meddir ar wybodaeth broffesiynol am rôl rhain fel tiwtor ym maes Hyfforddiant Cychwynnol Athrawon.  Er hynny, ni fydd hyn yn dylanwadu ar yr ymchwil hwn o gwbl.  Cred Thomas (2017) hefyd bod rhaid i bob astudiaeth ymchwil lwyddiannus daflu goleuni newydd ar ryw sefyllfa neu ddealltwriaeth.  Ar hyn o bryd amwys yw’r wybodaeth am union ofynion rôl staff cymorth gan ei fod yn amrywio o’r naill ysgol a’r naill ddosbarth i’r llall.  Felly mae angen gwybodaeth ynglŷn a’u cyfraniad er mwyn cael trosolwg mwy cyflawn o’u rôl ar hyn o bryd. 

Cefndir
Gwelwyd cynnydd yn nifer y staff cymorth a gyflogir mewn ysgolion cynradd yng Nghymru a Lloegr dros y pymtheg mlynedd olaf (Wilson & Bedford, 2008; Blatchford et al., 2009; Farrell et al., 2010; Webster et al., 2013).  Nododd Blatchford et al. (2009) mai un o’r prif resymau am hynny yw bod nifer cynyddol o blant ag anghenion arbennig yn mynychu ysgolion prif ffrwd.  Yn ystod y cyfnod hyn hefyd, cynhaliwyd cryn ymchwil yn ryngwladol i ddefnyddioldeb staff cymorth a’r consensws oedd mai hwy sef “our least qualified staff members [are] teaching students with [the] most complex learning characteristics” (Giangreco et al., 2005:29).   Atgyfnerthwyd hyn yn helaeth mewn ymchwil pellach a mwy cyfredol (Cajkler et al., 2006; Sharples et al., 2015; Slater a Gazeley, 2018). 

Yn ôl ystadegau diweddar ar gyfer y flwyddyn academaidd 2016-2017, staff cymorth yw 54% o’r gweithlu yn ysgolion cynradd Cymru (Stats Cymru, 2018). Mae teitlau’r rhain, fel eu rôl, yn amrywio o ‘gynorthwy-wyr dysgu’, ‘cynorthwy-wyr cynnal dysgu’ i ‘swyddogion lles’ a ‘staff gweinyddol’.   Penderfynwyd felly canolbwyntio ar un garfan benodol sef ‘staff cymorth anghenion arbennig’ (SCAA) i ddefnyddio term Stats Cymru (2018).  O’r 54% o staff cymorth a nodwyd uchod, cyflogir bron i 20% ohonynt fel SCAA, felly maent yn cynrychioli canran uchel o staff addysgol. 

Ychydig o ymchwil sydd eisoes yn bodoli yn y maes hwn a phrin yw’r cyfeiriadau at addysg yng Nghymru.  Er hynny mewn cydweithrediad â llywodraeth Lloegr, cyllidodd Llywodraeth Cynulliad Cymru brosiect ymchwil arhydol i’r maes sef ‘Deployment and Impact of Support Staff’ (DISS) dros gyfnod o bum mlynedd (Blatchford et al., 2009).  Hyd heddiw dyma’r dystiolaeth empirig mwyaf dylanwadol yn y maes hwn (Webster et al., 2013; Slater & Gazeley,2018).  Un o’r prif ganfyddiadau oedd bod y ddarpariaeth yn amrywio ac mai rôl SCAA yn gyffredinol yn ystod gwersi oedd annog dysgwyr i gwblhau tasgau mewn modd adweithiol yn hytrach na chefnogi dysgu a dealltwriaeth mewn modd rhagweithiol.  Dynodwyd argymhellion ar ddiwedd y prosiect bod angen cysondeb o ran arweiniad a hyfforddiant ar SCAA gan gynnwys cyfathrebu mwy effeithiol rhyngddynt hwy a’r athrawon dosbarth (Blatchford et al., 2009; Webster et al., 2013; Slater & Gazeley, 2018). O ganlyniad cyhoeddwyd nifer o ganllawiau ymchwil seiliedig gan sefydliadau megis yr ‘Education Endowment Foundation’ (Sharples et al., 2015) a’r ‘National College for School Leadership’ (Webster & Blatchford, 2012) yn argymell sut y gall ysgolion ddatblygu’r modd maent yn trefnu, rheoli a hyfforddi SCAA. 

Datganiad o’r broblem
Tra bod safonau proffesiynol ar gyfer Cynorthwy-wyr Addysg Lefel Uwch yng Nghymru ar hyn o bryd, ni cheir safonau proffesiynol ar gyfer SCAA (Dysgu Cymru, 2017).  O ganlyniad ceir cryn amrywiaeth o ran eu swydd ddisgrifiadau, eu swyddogaethau ac yn nisgwyliadau athrawon ohonynt ac efelychir y patrwm hyn yn rhyngwladol hefyd (Slater & Gazeley, 2018).  Ar adeg pan mae pwysau cynyddol ar ysgolion i wneud toriadau staffio oherwydd gostyngiad mewn cyllidebau, unwaith eto mae swyddi staff cymorth yn y fantol (Cymru Fyw, 2017).  Ymddengys hefyd bod arweiniad i SCAA ar gyfer cyflawni eu dyletswyddau yn ddibynnol ar amryw o ffactorau ac nid oes eglurder na chysondeb ar draws y system addysg ar hyn o bryd.  
Nod
Os am godi safonau addysg yng Nghymru fel nodir mewn polisïau megis ‘Addysg yng Nghymru: Cenhadaeth ein Cenedl’ (Addysg Cymru, 2017), yna mae rôl SCAA, sydd yn cefnogi ein dysgwyr mwyaf bregus, yn allweddol.  Nod yr ymchwil felly yw casglu ystadegau am ymarfer cyfredol a chanfod y math o arweiniad sydd ar gael i SCAA ar gyfer cefnogi dysgwyr yn effeithiol.      
Ffocysir ar ddau gwestiwn penodol felly sef:
i. Sut mae SCAA yn cefnogi dysgu?
ii. Sut mae SCAA yn cael eu paratoi ar gyfer eu rôl?
Bwriedir casglu ystadegau am ymarfer SCAA yn ogystal ag ymarfer athrawon dosbarth er mwyn sicrhau triongliant wrth gymharu a chyferbynnu’r canlyniadau a chryfhau eu dilysrwydd (Cresswell, 2014).  O ganlyniad gall rhain gael eu defnyddio i ddylanwadu ar a gwella’r ddarpariaeth.   

Hypothesis
Ar sail yr ymchwil cyfyngedig a drafodwyd ac o brofiad personol, gellir ffurfio hypothesis nad oes cysondeb o ran arweiniad i SCAA ar hyn o bryd, a gall hyn ddylanwadu ar ansawdd y ddarpariaeth.  Felly trwy gynnal yr astudiaeth hwn bwriedir profi neu wrthbrofi’r hypothesis trwy gasglu a dadansoddi data ffeithiol ac ystadegol dilys a dibynadwy (Kumar, 2014).  Ffocysir ar nifer o wahanol siroedd ac ysgolion yng Nghymru, felly bydd hyn yn dylanwadu ar y newidynnau.  Y newidynnau dibynnol fydd angen eu hystyried fydd:
· gwahaniaeth o ran disgwyliadau uwch reolwyr ysgolion
· disgwyliadau athrawon ymgynghorol awdurdodau lleol
· hyd profiad y SCAA a’r athrawon.  

Fframwaith cysyniadol
O safbwynt epistomolegol ceir cyfle yma i gasglu tystiolaeth real ac empiraidd mewn modd gwrthrychol.  Defnyddir cysyniad Dewey o brawf diddwythol (deductive proof) er mwyn ffocysu ar ymagwedd a ddylanwadwyd gan wyddoniaeth o ddarganfod gwybodaeth newydd a chasglu tystiolaeth empirig i gefnogi’r rhesymeg (Thomas, 2017; Gray, 2018).  Ymgorfforir cysyniadau Comte a Hume o baradeim positifaidd yma hefyd lle ffocysir ar ffeithiau a rhifau yn unig yn hytrach na gwerthoedd a rhesymu haniaethaol (Thomas, 2017).  Mae hyn yn fodd gwrthrychol felly o edrych ar ymarfer cyfredol SCAA gan na fydd yr ymchwilydd yn dylanwadu ar y broses yn bersonol nac yn gymdeithasol ac o ganlyniad yn medru cynhyrchu canlyniadau mwy dilys a dibynadwy (Hammersley, 2007; Thomas, 2017).  Osgoir rhagfarn yma hefyd sy’n elfen hollbwysig wrth sicrhau dilysrwydd a chredadwyaeth (Cohen et al., 2011; Punch, 2014; Gray, 2018).  Trwy lynu at y paradeim hwn ceir cymhariaeth safonol trwy fesuriadau mwy systematig a fydd yn cynhyrchu canlyniadau fwy manwl gywir - elfen hanfodol o ymchwil llwyddiannus (Punch & Oancea, 2014). 
 
Methodoleg
Mae’n hollbwysig dewis methodoleg pwrpasol i ddatrys y broblem ac un mae’r ymchwilydd yn gyffyrddus i’w defnyddio er mwyn sicrhau cymhelliant (Dawson, 2009; Verma & Beard, 1981, dyfynnir yn Bell & Waters, 2014).  Er mwyn profi neu wrthbrofi’r hypothesis uchod, mae angen methodoleg gwyddonol ei naws.  Noda McMillan & Schumacher (1984, dyfynnir yn Opie, 2004) bod dull seiliedig ar wyddoniaeth yn rhoi safbwynt gwrthrychol ar y sefyllfa ac yn gyfrwng i gasglu data oddi wrth bobl gan arwain at un dehongliad yn unig yn hytrach nag amryw o wahanol ddehongliadau (Denscombe, 2014).  Galluoga hyn yr ymchwilydd i gyffredinoli’r ystadegau ar ôl dadansoddi’r data ac felly i ddangos canlyniadau clir yn seiliedig ar yr hypothesis am ymarfer SCAA.  Bydd rhain hefyd yn fwy dilys a dibynadwy gan mai ffeithiau penodol a geir yn hytrach na safbwyntiau unigolion a fyddai’n deillio o ddefnyddio dull mwy goddrychol a deongliadol (Schofield, 1989; Bryman, 2014; Kumar, 2014; Thomas, 2017). 

Dyluniad yr ymchwil
Astudiaeth trawstoriadol, sef un o’r dulliau mwyaf poblogaidd yn y gwyddorau cymdeithasol, a ddefnyddir yma i ganfod sut mae SCAA yn gweithredu wrth gefnogi’r dysgu mewn trawstoriad o ysgolion cynradd dros un cyfnod penodol o amser (Kumar, 2014; Punch & Oancea, 2014).  Nod yr ymchwilydd yw casglu cymaint o ddata a phosib oddi wrth nifer o SCAA ac athrawon dosbarth mewn cyfnod byr. Cipolwg yn unig o’r sefyllfa geir yma felly ac ni fydd modd canfod newid hirdymor (Burke Johnson & Chritensen, 2014).  Gan mai un agwedd o ymchwil ehangach yw hwn (gweler rhan 2), credir bod astudiaeth trawstoriadol yn addas i’r pwrpas yn y cyd-destun cychwynnol yma.  

Dylanwada’r fethodoleg felly ar y dulliau a ddefnyddir.  Dadleua rhai nad yw mabwysiadu ymagwedd bositifaidd o reidrwydd yn arwain at ddefnyddio holiaduron ac arolygon bob amser, felly ystyriwyd amryw o ddulliau addas i gasglu data meintiol (Hammersley, 2007; Punch, 2014).  Ystyriwyd defnyddio arsylwadau strwythuredig gan ddefnyddio atodlen yn rhestru meini prawf manwl a phenodol i arsywli’r SCAA yn eu cynefin naturiol (Cohen et al., 2011).  Byddai hyn yn gosod ffocws glir ar gyfer yr arsylwad ac yn ddull goddefol ac anymwthiol a fyddai’n arwain at sefydlu patrymau ac amlder ymddygiad er mwyn cynhyrchu data dilys a dibynadwy (Burton et al., 2009).   Er hynny ni fyddai’r dull hyn yn ddigonol ar ei ben ei hun gan na fyddai’n cynhyrchu data sylweddol, felly penderfynwyd defnyddio holiadur yn unig.      

Mae holiadur yn addas i’r cyd-destun hwn gan ei fod yn offeryn amlbwrpas a chynhyrchiol i gasglu data pan mae’r wybodaeth angenrheidiol yn weddol syml, cryno ac yn anhebygol o fod yn ddadleuol (Denscombe, 2014).  Un o’i brif fanteision hefyd yw ei fod yn gyfrwng i gasglu ystod o wybodaeth ffeithiol wrth nifer fawr o bobl ar draws ardal ddaearyddol eang mewn cyfnod byr o amser (Davies a Hughes, 2014; Punch & Oancea, 2014; Thomas, 2017).  Un arall o’i rinweddau yw y gellir safoni’r cwestiynau a’u llunio i bwrpas penodol er mwyn darganfod ffeithiau (Bell,1999).  Cydnabyddir bod llwyddiant yr holiadur yn dibynnu ar nifer o egwyddorion hefyd gan gynnwys y cynllun, trefn a geiriad y cwestiynau, samplo, yr astudiaeth beilot a dulliau dosbarthu a dychwelyd (Opie, 2004).   Mae nifer yr ymatebion, pa mor gyflawn y cawsant eu cwblhau a pha mor onest a chywir yw’r atebion o safbwynt dilysrwydd hefyd yn faterion pwysig i’w hystyried (Denscombe, 2014).       

Yr Holiadur
Holiadur ar-lein i’r cyfranogwyr i’w gwblhau’n annibynnol fydd hwn, felly ni cheir unrhyw ddylanwad uniongyrchol gan yr ymchwilydd a bydd yn sicrhau canlyniadau mwy hygredol (Kumar, 2014).  Awgryma Sharp (2012) fod holiaduron annibynnol yn gallu profi’n heriol weithiau oherwydd mae’n bosib bydd angen gwybodaeth bellach am ambell i gwestiwn.  I osgoi hyn ac i sicrhau bod cymaint o holiaduron â phosib yn cael eu cwblhau a’u dychwelyd, darperir llythyr gyda’r holiadur yn amlinellu’n fanwl nod a phwrpas yr ymchwil, manylion dychwelyd ynghŷd â manylion cyswllt yr ymchwilydd os am wybodaeth bellach.  Mantais holiadur annibynnol yw y gall ymatebwyr ddewis pryd a ble maent am ei gwblhau sy’n broses fwy hwylus na chwblhau dros y ffôn neu ar y pryd (Denscombe, 2014).   

Dau ffactor allweddol i’w hystyried wrth gynllunio holiadur a chael ymateb effeithiol yw amser a rhwyddineb (Denscombe, 2014).  Yn gyntaf mae’n hanfodol cadw’r holiadur mor fyr a phosib tra ar yr un pryd casglu’r wybodaeth berthnasol i’r ymchwilydd.  Yn ail dylid cynhyrchu holiadur cryno a chlir lle esbonir unrhyw eiriau neu dermau anghyfarwydd (Dawson, 2009; Kumar, 2014; Thomas, 2017).  Bydd osgoi amwysedd yng ngeiriad y cwestiynau hefyd yn hwyluso’r atebion ac yn sicrhau eu bod mor gywir a phosib. 

Dosbarthir yr holiadur i’r SCAA ac i’r athrawon dosbarth felly bydd geiriad y cwestiynau ychydig yn wahanol weithiau ond byddant yn seiliedig ar y lenyddiaeth, yr athroniaeth neu brofiad (Fink, 2006; Webster & Blatchford, 2012; Sharples et al., 2015). Caiff arddull y cwestiynau eu hamrywio a cheir cyfuniad o gwestiynau caëdig, pen-agored, aml-ddewis a rhai sy’n defnyddio addasiad o’r raddfa Likert.   Er enghraifft defnyddir cwestiynau caëdig wrth ofyn am ffeithiau pendodol megis hyd profiad neu hyfforddiant.  Bydd rhain yn haws i’w meintoli na chwestiynau agored lle bydd ymatebion mwy geiriog ond bydd rheiny yn darparu mwy o amrywiaeth o wybodaeth (Denscombe, 2016).  Mae defnyddio amrywiaeth o gwestiynau yn hytrach na glynu at yr un fformat yn cadw diddordeb yr ymatebwyr sy’n bwysig ar gyfer cwblhau.  Addasiad o’r Likert a ddefnyddir gan ddynodi pedwar dewis gan noda rhai ymchwilwyr bod cyfranogwyr yn fynych yn dewis yr un canol er mwyn bod yn niwtral a gall hyn fod yn her wrth ddadansoddi (am enghraifft o gwestiynau, gweler Atodiad 1).  Mae trefn cwestiynau’n bwysig a dylid cynnwys rhai rhwydd ar y dechrau a’r diwedd er mwyn symbylu’r ymatebwyr. Dylid osgoi unrhyw fath o ragfarn bri (prestige bias) hefyd yng ngeiriad y cwestiynau, er enghraifft wrth ofyn am gymwysterau addysgol oherwydd efallai bydd yr ymatebwyr am osgoi edrych yn ‘wael’ wrth ymateb yn onest  (Dawson, 2009; Denscombe, 2016).  
   
Samplo
Elfen arall i’w hystyried yw’r samplo ac fel noda Cohen et al. (2011), nid oes unrhyw reol aur wrth benodi maint y sampl.  Yr ystyriaeth bwysicaf yw nod yr astudiaeth a natur y boblogaeth.  Y bobolgaeth a ddewisir yw SCAA mewn ysgolion cynradd yng nghonsortia addysg rhanbarthol ERW (Ein Rhanbarth ar Waith).  Mae ERW yn cynnwys awdurdodau lleol Abertawe, Caerfyrddin,  Castell-nedd Port Talbot, Ceredigion, Powys a Sir Benfro (ERW, 2018).  Dewiswyd ERW am mai yma y ceir y nifer fwyaf o SCAA o’r pedwar rhanbarth addysg yng Nghymru (Stats Cymru, 2017), felly bydd trawstoriad ehangach o staff. 

Gan fod 1,776 o SCAA yn gweithio yn ysgolion cynradd ERW yn 2016-2017 (Stats Cymru, 2018) bydd angen dosbarthu tua 180 o holiaduron er mwyn cael sampl cynrychioladol oddeutu 10%.  O ystyried maint y sampl, bydd yr holiaduron maes o law yn cynhyrchu ystadegau casgliadol yn ogystal â disgrifiadol er mwyn sicrhau lefel uwch o arwyddocâd a dylanwadu ar ymarfer pellach (Opie, 2004).    Er bydd cywirdeb yn nodwedd amlwg o’r canlyniadau oherwydd maint y sampl,  byddent yn fwy manwl gywir petae’r sampl yn fwy (Thomas, 2017).  Gan fod ystadegau Stats Cymru yn cael eu diweddaru yn flynyddol a’r tro nesaf yng Nghorffennaf 2018, rhaid cydnabod mai sampl gynrychioladol o’r boblogaeth ar adeg bendodol fydd hwn.
 
Wrth ddewis sampl ar gyfer astudiaeth meintiol dylid osgoi rhagfarn a defnyddio strategaethau pendant a phriodol wrth ddewis y cyfranogwyr (Kumar, 2014;  Thomas, 2017  Gray 2018;).  Sampl ar hap ddefnyddir yma gan ddewis enwau ysgolion trwy fabwysiadu’r dull ‘powlen pysgodyn’ (Kumar, 2014).  Caiff pob ysgol rif a dewisir y rhifau o’r fowlen nes cael y nifer penodol.  Os bydd mwy nag un SCAA yn gweithio o fewn yr un ysgol yna byddant i gyd yn derbyn yr holiadur.   Trwy ddefnyddio sampl ar hap, ceir grŵp targed mwy cynrychioladol a fydd yn galluogi’r ymchwilydd i gyffredinoli’r boblogaeth (Creswell, 2014).   

Bwriedir dosbarthu’r holiaduron ar-lein trwy gyfrwng rhaglen fasnachol ‘Survey Monkey’ (2018) gan fod hyn yn fwy hygyrch i’r boblogaeth ddewisiedig gan eu bod ar wasgar yn ddaearyddol.  Er bod Survey Monkey am ddim ar gyfer hyd at gant o gyfranogwyr, mae’r cynllun ar gyfer nifer ychwanegol yn weddol resymol felly ni fyddai’r gost yn ormodol (Thomas, 2017).  Ceir nifer o fanteision eraill iddo hefyd.  Darpara amryw o dempledau parod a fydd yn hwyluso’r broses o strwythuro cwestiynau; gellir defnyddio delweddau a lluniau i ychwanegu diddordeb i’r dyluniad; mae’n lleihau camgymeriadau posib a fydd yn y pen draw yn sicrhau mwy o atebion cywir ac mae’n hwyluso’r broses o brosesu’r data gan ei fod yn trosglwyddo’r holiaduron i ffeil ddata (Denscombe, 2014).  Er mwyn annog dyfalbarhad, ceir bar ar waelod y sgrîn sy’n dangos y nifer o gwestiynau sydd wedi’u cwblhau a faint sydd ar ôl (Survey Monkey, 2018).  Gellid dadlau y byddai rhai SCAA yn amharod i gwblhau holiadur ar-lein oherwydd heriau technoleg, ond ceir gliniaduron neu lechi ym mhob dosbarth erbyn hyn.  Byddai modd defnyddio ffôn symudol i’w lenwi hefyd gan gynnig hyblygrwydd o ran pryd a ble y gellid ei gwblhau (Kumar, 2014).  Cred rhai ymchwilwyr megis Hancock a Flowers (2011, dyfynnir yn Gray, 2018) bod cyfranogwyr yn llai tebygol o gael eu dylanwadu gan y bobl o’u cwmpas wrth lenwi holiadur ar lein nac wrth lenwi un ar bapur sy’n fantais arall o safbwynt rhagfarn ymateb.    

Ystyriwyd defnyddio holiaduron drwy’r post neu gyda llaw, ond teimlwyd y byddai hyn yn medru bod yn gostus ac yn cymryd amser.  Un o’r prif heriau o ddefnyddio holiaduron yw nifer yr ymatebion ac fel arfer mae’r gyfradd rhwng 30% a 40% (Denscombe, 2014).    Er hynny os na dderbynir digon o ymatebion erbyn y dyddiad cau, yna bydd rhaid ystyried gwahanol ddulliau dosbarthu er mwyn casglu’r data angenrheidiol.    

Peilota
Cyn dosbarthu’r holiadur, bwriedir ei beilota gyda thair aelod o staff cymorth sydd yn gyn-fyfyrwyr i’r ymchwilydd ac sydd yn gweithio tu allan i ranbarth ERW.  Rhydd hyn gyfle yn gyntaf i dreialu Survey Monkey i ganfod unrhyw broblem technegol o ran dosbarthu a dychwelyd yr holiaduron.  Yn ail gellir treialu geiriad a ffurf cwestiynau’r holiadur er mwyn datrys unrhyw gamsyniadau o ran y cyfarwyddiadau ac er mwyn gwaredu unrhyw gwestiynau sy’n cynhyrchu data di-angen (Bell & Waters, 2014; Bryman, 2014; Gray, 2018). Bwriedir peilota’r dulliau dadansoddi hefyd yn ystod y cyfnod hwn er mwyn adnabod unrhyw broblemau sylweddol cyn gynted a phosib (Bell & Waters, 2014).      

Moeseg
Fel gydag unrhyw ymchwil addysgol sydd yn ymwneud â phobl, mae’n hanfodol sicrhau bod yr astudiaeth yn foesegol gadarn ac yn arddangos integredd academaidd (Cohen et al., 2011; Bell & Waters, 2014; Thomas, 2017; Gray, 2018). Ni fydd modd cychwyn yr ymchwil nes bod ffurflen foeseg PG2/E1 wedi’i chyflwyno a’i chymeradwyo gan bwyllgor moeseg Prifysgol Cymru y Drindod Dewi Sant (2018) (gweler enghraifft ar gyfer aseiniad 2 yn rhan 3).  Dilynir egwyddorion y British Educational Research Association (BERA, 2011 & 2014) gan ddangos parch moesegol tuag at y cyfranogwyr trwy gadw anhysbysrwydd a chyfrinachedd hyd eithaf posib.   

Tra bod yr un egwyddorion moesegol yn perthyn i holiadur ar y wê ag i un papur, ceir ychydig mwy o heriau o safbwynt cydsynio gwybodus, preifatrwydd a chyfrinachedd.  Gellir derbyn cydsyniad gwybodus pob cyfranogwr trwy gynnwys bocs i’w dicio ar yr holiadur neu ar y ddogfen canllawiau.  Byddant felly yn nodi eu parodrwydd i gymryd rhan yn ddirprwyol ac er nad yw cystal â derbyn llofnod gyda llaw, mae’n ymarfer moesegol derbyniol (Denscombe, 2014).  Bydd yr holiaduron i gyd yn ddi-enw er mwyn sicrhau anhysbysrwydd a chânt eu rhifo yn unol â rhif yr ysgol a ddynodwyd iddynt ar y cychwyn ac yn unol â nifer y SCAA ym mhob ysgol, e.e. 1a, 1b, 2a, 2b, 2c.   Er gwneir pob ymdrech i sicrhau anhysbysrwydd, bydd yr ymchwilydd yn ymwybodol o bwy yw’r cyfranogwyr oherwydd mai trwy e-bost y dychwelir yr holiaduron, ond cedwir yr holl enwau yn gyfrinachol.

Cymerir camau pellach i sicrhau cyfrinachedd hefyd trwy gadw’r data electronig mewn ffeil wedi’i hamgryptio ar gyfrifiadur Prifysgol yn unig.  Dilynir canllawiau Deddf Diogelu Data 1998 a pholisi Rheoli Data’r Brifysgol gan sicrhau mai’r ymchwilydd a’r arolygwr ymchwil yn unig fydd â mynediad at y data hyn. Tra pwysleisir bod camau priodol wedi’u cymryd i sicrhau cyfrinachedd, hysbysir y cyfranogwyr nad oes modd i unrhyw ddata a rennir dros y wê i fod yn hollol gyfrinachol oherwydd pwerau llywodraethau ac asiantaethau diogelwch i dracio unrhyw gyfathrebu ar y rhyngrwyd (Denscombe, 2014).  Os na fyddant yn cydsynio gyda’r mesurau hyn, yna bydd modd iddynt dynnu allan o’r ymchwil ar unrhyw adeg.  

Dadansoddi’r data
Ar ôl casglu’r data, rhaid ei ddadansoddi.  Prif nod y dadansoddiad yw creu darlun o rôl ac ymarfer SCAA yng nghonsortia ERW felly defnyddir dull ystadegol disgrifiadol i gynhyrchu ystadegau canrannol a chyfartalog yn ogystal â graffiau a thablau o’r data a gesglir (Bell et al. 1984).    Un o nodweddion mwyaf defnyddiol Survey Monkey o safbwynt yr ymchwilydd yw bod y meddalwedd yn crynhoi’r canlyniadau ac yn cyflwyno’r data craidd neu gellir defnyddio’r botwm adroddiad i greu graffiau a thablau (Bell & Waters, 2014).  Er na ellir defnyddio’r rhain yn uniongyrchol heb yn gyntaf ddadansoddi’r data yng nghyd-destun y cwestiwn ymchwil, gellir lawrlwytho’r data craidd i daenlen a baratowyd ymlaen llaw ar raglen Excel, er mwyn cael ffocws gliriach wrth ddadansoddi mewn modd systematig (Bell et al., 1984).   Cyn cychwyn rhaid sicrhau bod yr holiaduron i gyd wedi’u llenwi’n gywir e.e. pob cwestiwn wedi’i ateb, mai un blwch sydd wedi’i ddewis pan nodir hynny ac ati, neu mi fydd hyn yn dylanwadu ar ddilysrwydd y canlyniadau.    

Caiff pob holiadur ei godio yn unol â’r sir mae’r SCAA a’r athrawon yn gweithio ynddi a defnyddir y rhif a ddynodwyd yn wreiddiol i’r ysgol er mwyn cymharu gwahanol grwpiau o staff a chlystyru’r prif faterion, e.e. defnyddir 3chA/PO ar gyfer pedwerydd athro neu athrawes ysgol 3 ym Mhowys (Bell & Waters, 2014).   Bydd hyn yn gyfrwng i gymharu a chyferbynnu  gan ddefnyddio’r newidynnau a glustnodwyd wrth lunio’r hypothesis (Davies & Hughes, 2014).

Gellir hefyd mesur yr ystadegau o bob sampl yn erbyn y newidynnau a ddynodwyd a gelwir hyn yn ddosbarthiad (Punch & Oancea, 2014).  Defnyddir dwy wahanol ffordd o fesur y dosbarthiad sef trwy dueddiad canolog o sefydlu’r cymedr neu wyriad safonol (Cohen et al. 2011; Kumar, 2014; Gray, 2018).  Byddai canfod y cymedr yn ddefnyddiol os nad oes gwahaniaeth sylweddol yn yr amrywiant, ond ni ellir rhagdybio’r amrywiant heb weld y data. Mae’n bosib bydd gwahaniaethau rhwng y gwahanol gwestiynau hefyd.  O ganlyniad byddai angen defnyddio gwyriad safonol yn ogystal â’r cymedr er mwyn sefydlu’r amrywiant o safbwynt yr SCAA a’r athrawon.  

Mantais o ddefnyddio’r fethodoleg yma yw y gallai ymchwilydd arall ailadrodd yr ymchwil gan ddefnyddio’r un dulliau ymchwil a dadansoddi gan ddod i’r un canlyniad sydd eto’n cryfhau’r dibynadwyedd (Cohen et al. 2011; Thomas, 2017; Gray, 2018).   Byddai’r astudiaeth ymchwil hefyd yn fwy eglur gan fod strwythur pendant i’r holl broses o’r dechrau i’r diwedd (Bryman, 2014).  
    
Casgliad
Cryfderau’r methodoleg yma yw bod ymchwil meintiol yn strwythuredig gan ei fod yn seiliedig ar bedair prif egwyddor sef mesur, achosiaeth, cyffredinoliaeth ac atgynhyrchu fel amlygwyd yn y drafodaeth (Bryman, 2016).  Tra bod y fethodoleg a’r dulliau a ddewiswyd yn ateb y gofyn o ran cynhyrchu ystadegau meintiol, nid yw’n darparu’r darlun cyflawn.  Gellir canfod ffeithiau ac ystadegau am ymarfer SCAA o ddydd i ddydd yma ond ni fydd cyfle i archwilio dyfnder y profiadau hynny mewn manylder (Clough & Nutbrown, 2012).  Mae’n ddull amhersonol o gasglu data gan fod yr ymchwilydd allan o gyrraedd cyd-destun cymdeithasol a diwylliannol bywyd bob dydd y grwp targed sydd yn elfen hanfodol er mwyn cael darlun cyflawn o ymarfer.  Noda Flick (2006) hefyd, er defnyddir methodoleg rheoladwy wrth ymchwilio’n feintiol, mae’n anorfod na ddylanwadir ar y broses gan ddiddordebau personol a chefndir cymdeithasol yr ymchwilydd.  Elfen bwysig arall i’w hystyried yw nad yw dadansoddi meintiol mor wrthrychol a gwyddonol ag y mae’n ymddangos oherwydd gall yr ymchwilydd ddylanwadu ar y canfyddiadau mewn modd gynnil waeth pa mor dechnegol a gwyddonol yw’r broses ddadansoddi (Denscombe, 2014).  

Nid yw’r fethodoleg hon ar ei phen ei hun yn hollol ddi-ragfarn a dibynadwy felly.  Ceir cryfderau yn y dull meintiol o ymchwilio gan ei fod yn seiliedig ar egwyddorion mathemategol a thebygolrwydd, ar reolau gwrthrychol yn hytrach na gwerthoedd yr ymchwilydd (Denscombe, 2014).  Er hynny credir bod angen ystyried dulliau eraill o gasglu a dadansoddi data er mwyn cael darlun mwy cyflawn o rôl ac ymarfer SCAA yn ein dosbarthiadau ac i fedru dylanwadu ymhellach ar ymarfer. 

Atodiad 1

Enghreifftiau o gwestiynau

1. Cwestiwn graddfa Likert


i) SCAA

Ar ddiwrnod gwaith arferol, pa mor aml fyddwch chi’n trafod dysgu’r plentyn/plant rydych chi’n ei gefnogi/eu cefnogi gyda’r athro/athrawes ddosbarth? 
Nodwch eich ateb ar raddfa o 1-4  (1 = dim o gwbl; 2 = 1-2 waith y dydd; 3 = 3-5 gwaith y dydd; 4 = 5 gwaith neu fwy) gan gylchu un rhif yn unig. 



   1                                      2                                             3                                      4




ii) Athrawon Dosbarth

Ar ddiwrnod gwaith arferol, pa mor aml fyddwch chi’n trafod dysgu’r plentyn/plant mae’r aelod o staff cymorth Anghenion Arbennig yn ei gefnogi/eu cefnogi gyda hwy?  
Nodwch eich ateb ar raddfa o 1-4  (1 = dim o gwbl; 2 = 1-2 waith y dydd; 3 = 3-5 gwaith y dydd; 4 = 5 gwaith neu fwy) gan gylchu un rhif yn unig. 



   1                                      2                                             3                                      4


















2. Cwestiwn caeedig amlddewis

SCAA ac Athrawon dosbarth

Pryd mae’r trafodaethau hyn yn digwydd? (Ticiwch pob bocs sydd yn berthnasol)

Nid oes cyfle i drafod	

Ar ddechrau/diwedd y diwrnod ysgol 

Yn ystod amser egwyl neu ginio

Cyn cychwyn gwers/i

Yn ystod gwers/i

Ar ôl y wers/i

Yn ystod sesiynau Cynllunio, Paratoi ac Asesu (CPA)

       Arall
      (os ‘arall’ nodwch pryd yn y bocs isod) 





3. Cwestiwn agored 

SCAA ac Athrawon dosbarth


Esboniwch mewn hyd at tair brawddeg pa fath o bethau byddwch yn eu trafod.

